AUCT บวก 6.18% หลังปิดดีลขายที่ดินริมแม่น้ำเจ้าพระยา มูลค่า 825 ลบ.
AUCT บวก 6.18% ราคาสูงสุดในรอบ 5 เดือน หลังปิดดีลขายที่ดินริมแม่น้ำเจ้าพระยา มูลค่า 825 ลบ. ล่าสุด ณ เวลา 14.53 น. ราคาอยู่ที่ 9.45 บาท บวก 0.55 บาท หรือ 6.18% สูงสุดที่ 9.50 บาท ต่ำสุดที่ 8.90 บาท มูลค่าซื้อขายที่ 176.97 ล้านบาท โบรกฯแนะ “ซื้อ” ชูเป้า 12 บ. มองผลประกอบการ Q3/59-Q4/59 โตแกร่ง
19 ต.ค. 2559

ผู้สื่อข่าวรายงานว่า ราคาหุ้นบริษัท สหการประมูล จำกัด (มหาชน) หรือ AUCT ณ เวลา 14.53 น. ราคาอยู่ที่ 9.45 บาท บวก 0.55 บาท หรือ 6.18% สูงสุดที่ 9.50 บาท ต่ำสุดที่ 8.90 บาท มูลค่าซื้อขายที่ 176.97 ล้านบาท 

นายสุวิทย์ ยอดจรัส ประธานกรรมการบริหาร AUCT ในฐานะตัวแทนการประมูลที่ดินของบริษัท ปูนซิเมนต์ไทย จำกัด (มหาชน) หรือ SCC เผยว่า SCC ได้ตกลงขายที่ดินเปล่าจำนวน 34 ไร่ ริมแม่น้ำเจ้าพระยา อำเภอพระประแดง จังหวัดสมุทรปราการ เป็นวงเงินทั้งสิ้น 825 ล้านบาท ให้แก่บริษัท น้ำตาลมิตรผล จำกัด หลังจากที่ได้เจรจากันมาระยะหนึ่งแล้ว
“ดีลนี้นับเป็นโครงการนำร่องของสหการประมูล ที่จะรุกตลาดอสังหาริมทรัพย์ คอนโดมิเนียม ที่ดินเปล่า ซึ่งยังมีอีกหลายโครงการที่กำลังทยอยเข้ามาในปลายปีนี้และต้นปีหน้า” นายสุวิทย์ กล่าว
สำหรับที่ดินของปูนใหญ่แปลงนี้ บริษัท น้ำตาลมิตรผล จะใช้สำหรับสร้างโรงงานและท่าเทียบเรือ เนื่องจากอยู่ใกล้กับทะเล ขณะที่บริษัทปูนใหญ่ก็จะได้เงินสดไปกว่า 825 ล้านบาทในไตรมาสที่ 4 นี้
ขณะที่ผลประกอบการในไตรมาสที่ 3 นี้จะออกมาเติบโตอย่างต่อเนื่อง จากไตรมาสที่ 2 และไตรมาสที่ 4 จะเป็นไตรมาสที่ดีที่สุดของปีนี้ เนื่องจากได้ยอดขายรถยนต์เข้ามาเพิ่มเป็นจำนวนมาก และดีลขายที่ดินและคอนโดมิเนียม แนวโน้มในปีหน้าก็ออกมาดีขึ้นเรื่อยๆ หลังจากที่ AUCT เปิดตัวประมูลธุรกิจใหม่ๆ เพิ่มขึ้น
นายสุวิทย์ กล่าวว่า หลังจากประสบความสำเร็จจากการประมูลที่ดินแปลงใหญ่ของบริษัทปูนใหญ่ บริษัทจึงมีแผนที่จะปรับเป้าหมายรายได้จากการประมูลอสังหาฯเพิ่มขึ้นในปีหน้า
ด้าน บล.เอเซีย พลัส ระบุในบทวิเคราะห์ว่า แนวโน้มผลประกอบการของ AUCT จะกลับมาแข็งแกร่งมากขึ้นช่วงไตรมาส 3 และไตรมาส 4 ปีนี้ ปริมาณรถยึดที่สถาบันการเงินต่างๆ ส่งเข้าประมูลกับ AUCT เริ่มออกมามากขึ้น จากที่อั้นไว้ในช่วงที่ผ่านมา แนะนำซื้อ Fair value ปรับไปใช้ปี 2560 ที่ระดับ P/BV 10 เท่า ซึ่งเป็นค่าเฉลี่ยย้อนหลัง 3 ปี เพิ่มขึ้นเป็น 12 บาท